钦定古今图书集成/理学汇编/字学典/第142卷 > 宋许观东斋记事 > 《答陆厥问声韵书》梁·沈约
## 钦定古今图书集成/理学汇编/字学典/第142卷 > 宋许观东斋记事 > 《答陆厥问声韵书》梁·沈约

宫商之声有五，文字之别累万。以累万之繁，配五声
之约，高下低昂，非思力所学，又非止若斯而已也。十
字之文，颠倒相配，字不过十，巧历已不能尽，何况复
过于此者乎？《灵均》以来，未经用之于怀抱，固无从得
其髣髴矣。若斯之妙，而圣人不尚，何耶？此盖曲折声
韵之巧，无当于训义，非圣哲立言之所急也。是以子
云譬之雕虫篆刻，云“壮夫不为。”自古辞人，岂不知宫
羽之殊，商征之别？虽知五音之异，而其中参差变动，
所昧实多。故鄙意所谓“此秘未睹”者也。以此而推，则
知前世文士，便未悟此处。若以文章之音韵，同弦管
之声曲，则美恶妍媸，不得顿相乖反，譬犹子野操曲，
安得忽有啴缓失调之声？以《洛神》比陈思他赋，有似
异手之作，故天机启则律吕自调，六情滞则音律顿
舛也。士衡虽云：“炳若缛锦，宁有濯色江波，其中复有
一片，是卫文之服。”此则陆生之言，即复不尽者矣。韵
与不韵，复有精粗轮扁，不能言之，老夫亦不尽辨此。